[pic] | KOMISIA EURÓPSKYCH SPOLOČENSTIEV | Brusel, 25.10.2005 KOM(2005) 534 v konečnom znení OZNÁMENIE KOMISIE Súhrnná monitorovacia správa o stave pripravenosti Bulharska a Rumunska na členstvo v EÚ {SEK(2005) 1352, SEK(2005) 1353, SEK(2005) 1354} 1. ÚVOD Prístupové rokovania s Bulharskom a Rumunskom boli ukončené v decembri 2004 a v apríli 2005 bola podpísaná Zmluva o pristúpení, s cieľom privítať obidve krajiny ako členov od januára 2007. Táto zmluva sa v súčasnosti ratifikuje. Pristúpenie Bulharska a Rumunska ukončí piate rozšírenie EÚ, ktoré sa začalo v máji 2004 pristúpením desiatich nových členských štátov prevažne zo strednej Európy. Tieto krajiny, ktoré boli v nedávnej minulosti umelo oddelené od Európy, sa tým vrátia späť do európskej rodiny a všetky členské štáty budú mať v rozšírenej EÚ úžitok z ďalšieho rozšírenia mieru, demokracie a prosperity v celej Európe. Vo svojom strategickom dokumente a správach uverejnených v októbri 2004 zaznamenala Komisia pokrok, ktorý obidve krajiny dosiahli v prípravách na pristúpenie. Komisia tiež určila rad oblastí, v ktorých sú potrebné ďalšie zlepšenia, aby sa v plnej miere splnili všetky požiadavky na členstvo a umožnilo úspešné členstvo. Komisia sa rozhodla zintenzívniť monitorovanie príprav v týchto krajinách. Európska rada v decembri 2004 dospela k záveru, že Rumunsko a Bulharsko budú schopné prijať všetky záväzky členstva v plánovanom čase pristúpenia za predpokladu, že budú pokračovať vo svojich snahách a ukončia potrebné reformy vo všetkých oblastiach acquis so zvláštnou pozornosťou na oblasť spravodlivosti a vnútorných záležitostí a v prípade Rumunska tiež na oblasť hospodárskej súťaže a životného prostredia. EÚ bude prípravy naďalej pozorne monitorovať. Európska rada pripomenula, že ochrannými doložkami sa poskytnú opatrenia na riešenie vážnych problémov, ktoré sa môžu vyskytnúť pred pristúpením alebo počas troch rokov po pristúpení, najmä v uvedených oblastiach. Predložením tejto správy spĺňa Komisia záväzok, ktorý prijala vo svojom strategickom dokumente v roku 2004 a reaguje na požiadavku, ktorú v decembri 2004 vzniesla Európska rada, aby sa pokračovalo v predkladaní výročných správ o pokroku Bulharska a Rumunska v prístupovom procese a v prípadných odporúčaniach. Komisia tiež chce prispieť pri pomáhaní Bulharsku a Rumunsku v ďalších prípravách s cieľom zabezpečiť ich úspešné pristúpenie. Na základe správ o jednotlivých krajinách, ktorých závery sú v prílohe, hodnotí táto správa pripravenosť krajín na členstvo, určuje zostávajúce nedostatky a predkladá kroky na ich riešenie. Odráža situáciu na konci septembra 2005. 2. SÚHRNNÉ MONITOROVACIE SPRÁVY 2.1. Metóda Komisia už niekoľko rokov sústavne sleduje pokrok Bulharska a Rumunska v prístupovom procese. Tohtoročné správy hodnotia stav pripravenosti Bulharska a Rumunska na pristúpenie v roku 2007 na základe politických a hospodárskych kritérií na členstvo a na základe požiadaviek na prijatie a uplatňovanie právneho poriadku EÚ známeho pod názvom „ acquis communautaire”, ako stanovila Európska rada v roku 1993 v Kodani. V súvislosti s politickými a hospodárskymi požiadavkami na členstvo správy skúmajú rozsah dosiahnutého pokroku v oblastiach, v ktorých sa v záveroch minuloročných správ dôrazne vyžadovalo ďalšie zlepšenie. Určujú sa v nich otázky, ktoré si vyžadujú ďalšie úsilie, obsahujú celkové hodnotenie, či krajiny tieto kritériá spĺňajú. V súvislosti s prijatím a uplatňovaním acquis je referenčným rámcom na tohtoročné monitorovanie Zmluva o pristúpení, v ktorej sú obsiahnuté práva a povinnosti budúcich členských štátov a konkrétne záväzky na ich prijatie a uplatňovanie celého acquis. Základným záväzkom a hlavnou povinnosťou podľa zmluvy je uplatňovanie všetkých pravidiel a právnych predpisov EÚ od prvého dňa členstva, s výnimkou tých oblastí, v ktorých sa na rokovaniach dohodli prechodné obdobia. Acquis bolo rozdelené na 29 kapitol použitých na ciele rokovaní tak, ako v predchádzajúcich správach. Analýza je ďalej rozdelená na osobitné oblasti acquis (spolu okolo 140), v rámci ktorých sú určené možné problematické otázky. Pravidlom je, že sa zohľadňujú len skutočne prijaté právne predpisy a opatrenia. Naznačujú sa otázky, ktoré si vyžadujú ďalšie úsilie ako aj tie, ktoré sa oneskorujú v procese príprav. V závere každej kapitoly sú príslušné oblasti zoskupené do troch kategórií. Prvá kategória zahŕňa tie oblasti, v ktorých je krajina pripravená , alebo v ktorých prebiehajú prípravy a ktoré by mali byť ukončené ku dňu pristúpenia, ak sa zachová ich súčasné tempo. Druhá kategória zahŕňa zostávajúce oblasti, v ktorých sa vyžadujú zvýšené snahy a rýchlejší pokrok, aby sa vyriešili do dňa pristúpenia. Tretia kategória poníma oblasti s vážnymi problémami . V týchto oblastiach sú obsiahnuté dôležité otázky, v ktorých je potrebné vykonať okamžité a rozhodné opatrenia s cieľom pripraviť krajinu do dňa pristúpenia. Správy sú založené na informáciách, ktoré poskytli vlády Bulharska a Rumunska, medzinárodné (finančné) inštitúcie a niekoľko vnútroštátnych a medzinárodných mimovládnych organizácií. Komisia porovnala tieto informácie s vlastnými zisteniami a prehľadom, ktoré získala prostredníctvom svojich zastúpení, kontrolných návštev v teréne, vzájomných preskúmaní a rozhovorov s bulharskými a rumunskými partnermi. 2.2. Zhrnutie zistení 2.2.1. Politické kritériá Komisia dospela minulý rok k záveru, že obidve krajiny splnili politické kritériá. Toto hodnotenie zostáva platné. V roku 2004 odporučila Komisia pre každú krajinu niekoľko oblastí, v ktorých by bolo možné vykonať ďalšie zlepšenia. Správy z roku 2005 poukazujú, že pokrok sa dosiahol v niektorých z týchto oblastí. Patrí medzi ne sloboda prejavu v obidvoch krajinách, boj proti drobnej korupcii v Bulharsku a reforma súdneho systému, integrácia menšín, ochrana dieťaťa a reštitúcia majetku v Rumunsku. V mnohých oblastiach je však potrebné vykonať ďalšie zlepšenia. Tieto sa v obidvoch krajinách týkajú reformy verejnej správy, fungovania súdneho systému, trestného stíhania závažnej korupcie, boja proti obchodovaniu s ľudskými bytosťami, zlému zaobchádzaniu vo väzbe, systému starostlivosti o duševné zdravie a integrácie rómskej menšiny. Existencia účinných systémov verejnej správy a súdnictva a boj proti korupcii je nevyhnutná na efektívne implementovanie acquis . Je potrebné, aby v týchto oblastiach obidve krajiny aktívne pokračovali v svojich súčasných snahách. Dôležité je, aby na všetkých úrovniach posilnili svoje verejné správy vrátane regionálnej a miestnej úrovne, pokiaľ ide o zvýšenie zodpovednosti, spoľahlivosti, koordinácie medzi inštitúciami a v rámci nich, personálneho zabezpečenia a finančných zdrojov. Reformy zamerané na aktualizáciu súdnych systémov v obidvoch krajinách by mali pokračovať, aby sa zabezpečilo efektívne presadzovanie acquis . Týka sa to najmä prípravnej fázy súdnych konaní a potreby zlepšiť zodpovednosť súdneho systému v Bulharsku. V Rumunsku je reforma súdnictva celkovo na dobrej ceste, je však potrebné, aby sa v jej implementovaní pokračovalo v prísnom súlade s termínmi stanovenými v akčnom pláne. Obidve krajiny majú naďalej problémy s korupciou, ktorá ovplyvňuje dôveru v oblasti verejnej správy a súdnictva, a tým tiež ovplyvňuje správne implementovanie acquis . Boj proti korupcii by mal preto naďalej zostať prioritou. Orgány krajín by nemali šetriť úsilím pri presadzovaní antikorupčných právnych predpisov, vyšetrovaní a trestnom stíhaní prípadov spojených so závažnou korupciou a prijímaní preventívnych opatrení. V nasledujúcich rokoch bude Komisia tiež venovať osobitnú pozornosť ochrane zdrojov EÚ, aby nedochádzalo k ich odkloneniu od oprávnených príjemcov ako následok podvodu a korupcie. 2.2.2. Hospodárske kritériá Minulý rok dospela Komisia k záveru, že obidve krajiny splnili kritérium krajiny s fungujúcim trhovým hospodárstvom V súvislosti so splnením kritéria schopnosti zvládnuť konkurenčný tlak a sily na trhu v rámci EÚ sa dospelo k záveru, že by to malo umožniť v prípade Bulharska „pokračovanie na súčasnej ceste reforiem“ a v prípade Rumunska „aktívne implementovanie programu štrukturálnej reformy“. Toto hodnotenie zostáva platné. Obidve krajiny naďalej vykazovali relatívne priaznivý hospodársky rozvoj. Rast reálneho HDP v prípade Bulharska vo výške 5,6 % a v prípade Rumunska vo výške 8,3 % bol vysoký v roku 2004 a tento vývoj prevažne pokračoval v prvej polovici roku 2005. Inflácia bola v Bulharsku naďalej pomerne nízka a v Rumunsku sa ešte poklesla. Zamestnanosť v obidvoch krajinách tiež začala rásť a viedla k miernemu poklesu v miere nezamestnanosti. Ďalej sa prehĺbilo finančné sprostredkovanie, ktoré bolo ovplyvnené vysokým rastom domácich pôžičiek v obidvoch krajinách. Štrukturálne reformy pokračovali v obidvoch krajinách napriek nerovnomernosti vo viacerých oblastiach, čím sa posilnila strednodobá konkurencieschopnosť ich hospodárstiev. V roku 2004 odporučila Komisia viacero oblastí, v ktorých by obzvlášť bolo možné vykonať ďalšie zlepšenia. Správy z roku 2005 poukazujú na to, že k značnému pokroku došlo v niekoľkých z týchto oblastí, ako je v Bulharsku privatizácia štátnych podnikov alebo liberalizácia telekomunikácií a v Rumunsku reštrukturalizácia kľúčových sektorov a zlepšenie finančnej disciplíny. V niekoľkých oblastiach bol však pokrok zjavne menej výrazný. V Bulharsku sa deficit bežného účtu ďalej prehĺbil a reformy na trhu práce sa uskutočnili len vo veľmi obmedzenej miere. Expanzívna kombinácia politík v Rumunsku zvýšila makroekonomickú nerovnováhu. Privatizácia pokračovala, ale pomalšie, než sa plánovalo v programe vlády. Tieto otázky si vyžadujú sústavnú pozornosť. 2.2.3. Legislatívna a administratívna príprava Minulý rok Komisia očakávala, že obidve krajiny splnia kritériá acquis a že budú pripravené na členstvo do januára 2007, so zreteľom na dosiahnutý pokrok, bilanciu týkajúcu sa implementovania svojich záväzkov a pri zohľadnení ich prebiehajúcich prípravných prác. Táto správa poukazuje na to, že obidve krajiny odvtedy dosiahli ďalší pokrok pri prijímaní a implementovaní acquis . V rade oblastí bol však vývoj nedostatočný. Celkovo je dôležité, že acquis sa nielen prijalo, ale aj na mieste implementovalo. Je potrebné, aby obidve krajiny vystupňovali svoje snahy pri dokončení príprav, a to najmä pri implementovaní postačujúcich administratívnych a justičných kapacít pri implementovaní acquis a jeho presadzovaní. 2.2.4. Pokrok dosiahnutý pri prijímaní a implementovaní acquis V obidvoch krajinách prípravy na členstvo značne pokročili vo väčšine oblastí acquis . Relatívne málo problémov stále existuje v kapitolách acquis vzťahujúcich sa na pohyb kapitálu, právo obchodných spoločností, dopravu, energetiku, štatistiku, hospodársku a menovú úniu, priemyselnú politiku, malé a stredné podniky, vedu a výskum, vzdelávanie a odbornú prípravu, vonkajšie vzťahy, spoločnú zahraničnú a bezpečnostnú politiku a rozpočtové ustanovenia EÚ. Okrem toho, pravidlá týkajúce sa hospodárskej súťaže a acquis v oblasti kultúry a audiovizuálnej politiky sa v Bulharsku dobre dodržiavajú. V prípade Rumunska je situácia motivujúca v súvislosti s väčšinou oblastí týkajúcich sa voľného pohybu osôb, telekomunikácií a ochrany spotrebiteľa. Pri zachovaní súčasného tempa pokroku by Bulharsko a Rumunsko mali byť schopné hladko integrovať sa do EÚ vo všetkých uvedených kapitolách. 2.2.5. Otázky, ktoré vyžadujú zvýšené úsilie Ku konečnému termínu 30. septembra 2005 týmto Bulharsko a Rumunsko dosiahli vysoký stupeň zosúladenia s acquis, a to je 15 mesiacov od plánovaného dňa pristúpenia. Bez ohľadu na to určila Komisia v tejto fáze niekoľko oblastí, v ktorých sa vyžaduje zvýšené úsilie. V obidvoch krajinách je potrebné venovať viac pozornosti boju proti praniu špinavých peňazí. V oblasti poľnohospodárstva musia Bulharsko a Rumunsko zrýchliť prípravy na integráciu do organizácie spoločného trhu a na implementovanie mechanizmov pre zahraničný obchod. Obidve krajiny musia udeliť väčšiu prioritu ukončeniu príprav v oblasti rybného hospodárstva . Horizontálne environmentálne právne predpisy ešte nie sú dokončené ani v jednej z týchto krajín, čo vyžaduje zvýšené úsilie. V oblasti sociálnej politiky musia obidve pristupujúce krajiny zvýšiť úsilie v oblastiach pracovného práva a sociálneho dialógu a musia zlepšiť verejné zdravie, sociálne začlenenie a podmienky v inštitúciách starostlivosti a bojovať proti diskriminácii. V Bulharsku i Rumunsku sa vyžaduje zvýšené úsilie spojené s prípravou na implementovanie štrukturálnych a kohéznych fondov, vrátane včasnej akreditácie na rozšírenú decentralizáciu (EDIS) v kontexte predvstupových fondov. Legislatívny rámec ešte nie je dokončený a práca na prípravách systému s príslušnými mechanizmami spolufinancovania musí pokračovať. V oblasti spravodlivosti a vnútorných záležitostí musia Bulharsko a Rumunsko zrýchliť prípravy spojené s uplatňovaním politiky víz EÚ a protidrogovej politiky a mechanizmov justičnej spolupráce medzi členskými štátmi. Významné nedostatky stále existujú v oblasti finančnej kontroly , ktoré môžu ovplyvniť schopnosť týchto krajín pri implementovaní programov financovaných EÚ spoľahlivým a účinným spôsobom. Okrem toho sa v prípade Bulharska bude naďalej vyžadovať osobitné úsilie v oblasti verejného obstarávania, finančných služieb, minimálnych požiadaviek na vzdelanie a pravidiel vzťahujúcich sa na vzájomné uznávanie v rade profesií, slobody poskytovať nefinančné služby a zásady vzájomného uznávania údajov o výrobku, hoci bolo v oblasti acquis vnútorného obchodu vo všeobecnosti prijatých mnoho opatrení. Zvýšené úsilie je potrebné za účelom zabezpečenia súladu s vnútroštátnym reštrukturalizačným programom pre oceliarsky priemysel , najmä záväzok neposkytovať oceliarskemu sektoru reštrukturalizačnú pomoc po roku 2005. V prípade ďalších sektorových politík musí Bulharsko zvýšiť úsilie v oblasti leteckej a námornej dopravy a liberalizácie trhu s energiou a telekomunikáciami . V oblasti sociálnej politiky je potrebné zvýšené úsilie vzťahujúce sa na politiku antidiskriminácie. V zdaňovaní je potrebné, aby Bulharsko urýchlilo zosúladenie pravidiel nepriamych a priamych daní a aby urýchlene dokončilo vytváranie implementačných štruktúr. Nedostatky stále pretrvávajú v Bulharsku v oblasti environmentálnej politiky , pokiaľ ide o integrovanú prevenciu a kontrolu v oblasti znečisťovania, implementovanie právnych predpisov týkajúcich sa odpadového hospodárstva, jadrovej bezpečnosti a všetkých aspektov acquis ochrany spotrebiteľa . V Bulharsku je potrebné urýchliť implementovanie acquis v oblasti azylu . V oblasti ciel bude potrebné úsilie za účelom zabezpečenia informatizácie a prepojiteľnosti s európskymi colnými systémami informačných technológií. Rumunsko tiež dosiahlo uspokojivú úroveň zosúladenia v mnohých oblastiach vnútorného trhu , zvýšené úsilie je však potrebné v oblasti požiadaviek na priemyselné výrobky, slobody zakladať spoločnosti a ochrany osobných údajov. Hoci bol dosiahnutý značný pokrok v oblasti kontroly štátnej pomoci, ďalšie úsilie je potrebné, aby sa dosiahli uspokojivé výsledky v oblasti presadzovania príslušných predpisov. Rumunsko musí zvýšiť úsilie v audiovizuálnom sektore a v oblasti implementovania acquis colnej únie . Ďalej sa musí v Rumunsku zintenzívniť boj proti organizovanému zločinu . V tomto momente je možné vo všetkých uvedených oblastiach prijať nápravné opatrenia a očakáva sa, že sa tak stane, avšak obidve krajiny sú upozornené, že je potrebné väčšie úsilie, aby sa tieto problémy mohli vyriešiť včas do pristúpenia. Ak sa očakávané úsilie nevyvinie, existuje reálne nebezpečenstvo, že implementovanie acquis do vnútroštátneho práva a jeho uplatňovanie nebude dokončené včas pred pristúpením. Existuje napríklad vážna obava, že Bulharsko a Rumunsko nebudú disponovať kapacitami presadzovania, ktoré by implementovali pravidlá týkajúce sa ochrany osobných údajov, ak nedôjde k zrýchleniu úsilia v tejto oblasti. Rumunsko musí tiež znížiť podiel motorových vozidiel, ktoré nemajú povinné poistenie, aby sa pred pristúpením mohlo pripojiť k mnohostrannej dohode o zárukách a jej systému „zelených kariet“ a implementovať ju. Ak nebudú tieto prípady vyriešené včas, príjme Únia nápravné opatrenia, ako sa uvádza v bode 3.2. Oblasti s vážnymi problémami Komisia určila v príprave na členstvo celý rad problémov, ktoré zadávajú príčinu k vážnym obavám a ktoré, ak nebudú prijaté okamžité a rozhodné opatrenia, spôsobia, že daná krajina nebude schopná implementovať acquis alebo využívať zdroje EÚ do dňa pristúpenia v roku 2007. Obidve krajiny trpia vysokou mierou pirátstva a falšovania. Je potrebné posilniť presadzovanie predpisov, najmä v oblasti kontroly hraníc a účinného trestného stíhania porušovania práv duševného vlastníctva . Bulharsko a Rumunsko musia zosilniť úsilie zameraná na zriadenie potrebných inštitúcií a vytvorenie administratívnych kapacít, aby bolo možné uplatňovať programy priamej podpory pre poľnohospodárov, realizovať výdavky v súvislosti s trhovým hospodárstvom a vyplácať prostriedky na rozvoj vidieka v súvislosti so spoločnou poľnohospodárskou politikou. Existujú vážne obavy, že platobné agentúry a integrovaný administratívny a kontrolný systém nebudú do pristúpenia plne funkčné. Ak sa táto situácia nezlepší, vystavujú sa nové členské štáty nebezpečenstvu, že ich poľnohospodári nebudú mať prístup k platbám v rámci spoločnej poľnohospodárskej politiky. V obidvoch krajinách je naliehavá potreba prijať a implementovať nevyhnutné právne predpisy vo veterinárnej oblasti. Problémy v tejto oblasti ohrozujú začlenenie živočíšnej výroby obidvoch krajín do vnútorného trhu, pretože ak nebudú vyriešené, oslabia veterinárny systém a bezpečnosť potravinového reťazca v EÚ. Dosiaľ nebol dosiahnutý dostatočný pokrok najmä v oblasti organizácie identifikácie a evidencie zvierat a kontrol dovozu z tretích krajín v rámci celkového systému veterinárnej kontroly. V obidvoch krajinách predstavuje príčinu k vážnym obavám implementovanie acquis v oblasti prenosných spongiformných encefalopatií (PSE), ako je BSE. Kontrola chorôb zvierat je v Bulharsku a Rumunsku nedostatočná, pretože sa zdá, že vážne choroby sú v týchto krajinách endemické. Môže byť potrebné prijať opatrenia, ktoré by od týchto chorôb ochránili zvyšok EÚ. V obidvoch krajinách súčasné tempo modernizácie poľnohospodársko-potravinárskych podnikov neumožní všetkým z nich splniť záväzky dohodnuté v priebehu prístupových rokovaní. V záujme verejného zdravia budú prijaté osobitné opatrenia zamerané na výrobcov, ktorí nebudú spĺňať príslušné požiadavky, napríklad uvalením obmedzení na výrobu a zavádzanie ich výrobkov na trh. Bulharsko a Rumunsko nedisponujú dostatočnou pohraničnou infraštruktúrou a chýba im dostatočné množstvo dobre odborne pripravených pracovníkov, aby mohol byť zabezpečený plný súlad s požiadavkami a postupmi týkajúcimi sa vonkajších hraníc EÚ . Aby sa predišlo ohrozeniu vnútornej bezpečnosti EÚ, je možné, že bude potrebné uvaliť osobitné obmedzujúce opatrenia. V Bulharsku i Rumunsku je korupcia aj naďalej vážnym problémom. Ak korupcia zostane na súčasnej úrovni, bude ohrozovať vnútorný trh, riadne fungovanie politík EÚ a programov financovaných z prostriedkov EÚ. Je potrebné prijať rýchle a účinné opatrenia, aby sa preukázala schopnosť Bulharska a Rumunska účinne bojovať proti korupcii a aby sa miera korupcie začala nezvratne znižovať. Jednoznačné presadzovanie právneho štátu je nevyhnutnosťou pre každú krajinu, ktorá sa chce stať členom EÚ. Ako Bulharsko, tak i Rumunsko sa potýkajú so značnými ťažkosťami, pokiaľ ide o administratívne kapacity inštitucionálneho rámca a zabezpečenie adekvátneho finančného riadenia a kontroly pri implementovaní programov v rámci štrukturálnych fondov a opatrení v rámci kohézneho fondu, ktoré sú financované z prostriedkov EÚ. Ak nebudú požadované orgány zriadené, alebo ak budú ich administratívne kapacity aj naďalej nedostačujúce, nebudú Bulharsko a Rumunsko schopné pridelené prostriedky plne využívať. Okrem toho existujú aj naďalej vážne obavy týkajúce sa presadzovania pravidiel poistenia motorových vozidiel v Bulharsku , pretože veľké množstvo vozidiel nemá uzavreté poistenie zodpovednosti voči tretím osobám. Ak Bulharsko nepristúpi k mnohostrannej dohode o zárukách a jej systému „zelených kariet“ a neimplementuje ju, možno bude po pristúpení potrebné zachovať kontroly na hraniciach a vyžadovať doklad o povinnom poistení zodpovednosti voči tretím osobám. V poľnohospodárstve Bulharsko dostatočne nenapreduje pri zakladaní organizácie pôsobiacej na trhu s mliekom , ktorá bude ovplyvňovať intervencie na trhu EÚ v tomto sektore, ak sa situácia včas nezlepší. V Bulharsku sú v oblasti veterinárnej kontroly nepostačujúce kapacity na zaobchádzanie so živočíšnym odpadom . Bulharsko tiež neimplementovalo acquis v oblasti obchodovania so živými zvieratami a živočíšnymi produktmi a presadzovanie predpisov o starostlivosti o zvieratá na úrovni fariem, počas prepravy a pri zabíjaní je nedostatočné. V oblasti spravodlivosti a vnútorných záležitostí sa Bulharsku okrem spomenutých problémov nepodarilo obmedziť organizovaný zločin . Aj v tejto oblasti je potrebná existencia právneho štátu, aby bolo možné dané problémy vyriešiť. Okrem toho Rumunsko nedokončilo zosúladenie s pravidlami v oblasti verejného obstarávania a ich implementovanie a presadzovanie je úplne nepostačujúce. Ak nenastane náprava, mohlo by to viesť k vytvoreniu nespravodlivých podmienok pre subjekty z iných členských štátov a ovplyvniť schopnosť Rumunska v oblasti implementovania programov financovaných EU spoľahlivým spôsobom. Ak táto situácia bude pretrvávať, vyplácanie zdrojov EÚ, najmä pri štrukturálnych a kohéznych fondoch, nemusí byť možné. Rumunsko veľmi zaostáva s informatizáciou a prepojiteľnosťou s európskymi colnými systémami informačných technológií. Pokiaľ sa nevynaloží okamžité a trvalé úsilie, budú sa vyžadovať náležité opatrenia na nápravu, aby sa zabezpečilo hladké fungovanie daňových systémov EÚ. V environmentálnej oblasti nemá Rumunsko dostatočné administratívne kapacity na dokončenie vydávania povolení priemyselným subjektom v súlade s pravidlami EÚ týkajúcimi sa integrovanej prevencie a kontroly znečisťovania a na zabezpečenie presadzovania pravidiel. Malo by to nepriaznivý cezhraničný účinok v environmentálnej oblasti a vytvorilo by to nespravodlivé prevádzkové podmienky pre priemysel. Pokiaľ táto situácia bude pretrvávať, možno bude potrebné uvaliť nápravné opatrenia. Preklad acquis Obidve krajiny musia tiež zabezpečiť preklad acquis do bulharčiny v prípade Bulharska a do rumunčiny v prípade Rumunska. Bulharsko už preložilo viac ako 95 % z takmer 90 000 strán acquis . Okolo 60 % z nich však musia zrevidovať vnútroštátne orgány predtým, ako sa preklad predloží inštitúciám EÚ. Rumunsko preložilo takmer 60 %, avšak viac než 50 % tohto množstva je potrebné zrevidovať. V obidvoch krajinách kapacity na preklad a revidovanie ešte nedosiahli potrebnú úroveň výkonnosti vo počte 6 000 strán na mesiac, vo veľkej miere kvôli ťažkostiam so získavaním a udržaním pracovníkov. Vlády Bulharska a Rumunska boli upozornené, aby tejto otázke venovali náležitú pozornosť. 3. ĎALšIE KROKY 3.1. Opatrenia, ktoré majú Bulharsko a Rumunsko prijať Orgány obidvoch krajín nesú zodpovednosť za uskutočnenie všetkých potrebných nápravných opatrení na riešenie nedostatkov určených v tejto správe, aby sa zabezpečilo, že budú plne pripravené na členstvo v roku 2007. Všetka energia a úsilie by sa teraz mali zvýšiť na dosiahnutie tohto cieľa. Na všetkých úrovniach štátnej správy to bude zahŕňať presné plánovanie činností, určenie priorít, prijatie opatrení a zabezpečenie zodpovedajúceho pridelenia potrebných finančných a ľudských zdrojov. Bude potrebné, aby obidve krajiny venovali pozornosť posilneniu ich administratívnych a justičných kapacít, aby sa požadované právne predpisy primerane implementovali a presadzovali. Bude potrebné podniknúť rozhodné kroky v boji proti korupcii a v oblasti reforiem súdneho systému a verejnej správy, aby sa zabezpečilo správne fungovanie právneho štátu. 3.2. Monitorovanie a zabezpečenie Z hľadiska nedostatkov, ktoré je stále potrebné riešiť, bude Komisia naďalej pozorne monitorovať prípravy v týchto rajinách, pričom sa zameria na zistenia tejto správy. MMonni Monitorovanie sa zameria na riadenie Bulharska a Rumunska pri dokončení príprav na členstvo a na riadne informovanie Rady a Parlamentu o pokroku, ktorý obidve krajiny dosiahli. Tiež bude slúžiť ako základ na rozhodnutie o akýchkoľvek opatreniach, ktoré je možné vyžadovať, aby sa predišlo prípadným problémom, ktoré by mohli ovplyvniť fungovanie EÚ, ak by tieto krajiny neboli dostatočne pripravené, alebo aby sa takéto problémy vyriešili. Komisia bude až do prijatia naďalej vyvíjať rozličnú činnosť v oblasti monitorovania. Plánuje plne využiť dostupné nástroje, ako sú varovné listy, vzájomné preskúmania, monitorovacie misie vykonávané útvarmi Komisie a štruktúry asociačných dohôd. Hneď po prijatí tejto správy zašle Komisia odôvodnené varovné listy na politickej úrovni určené bulharským a rumunským orgánom, pričom upriami ich pozornosť na hlavné určené nedostatky a vyzve ich, aby podnikli potrebné nápravné kroky. Komisia následne začne sériu vzájomných preskúmaní zameraných na najproblematickejšie otázky v tejto správe. Tieto preskúmania, ktoré uskutočnia odborníci z členských štátov a z Komisie, sa zamerajú na pomoc obidvom krajinám a hodnotenie reálneho pokroku na mieste vo viacerých príslušných oblastiach. Komisia plánuje tieto preskúmania dokončiť do jari 2006. V marci/apríli 2006 Komisia zorganizuje s každou krajinou stretnutia na vysokej úrovni , pričom sa zameria na nevyriešené otázky. Výsledky týchto následných stretnutí a všetky informácie, ktoré sa dovtedy zhromaždia, budú podkladom monitorovacej správy , ktorú Komisia plánuje predložiť Rade a Parlamentu v apríli/máji 2006. Na základe tejto správy a v jej kontexte môže Komisia odporučiť, aby Rada odložila pristúpenie jednej alebo obidvoch týchto krajín až do 1. januára 2008, ak sa splnia podmienky na takéto odloženie, stanovené v Zmluve o pristúpení. V súlade so zmluvou môže Rada rozhodnúť o odložení pristúpenia jednej alebo obidvoch týchto krajín o rok, ak hrozí vážne nebezpečenstvo, že jeden z týchto štátov bude evidentne nepripravený splniť požiadavky na členstvo do januára 2007 vo viacerých dôležitých oblastiach, alebo v prípade Rumunska, ak sa nesplnia osobitné požiadavky v oblastiach politiky hospodárskej súťaže, spravodlivosti a vnútorných záležitostí.[1] Komisia očakáva, že Bulharsko a Rumunsko dovtedy podniknú všetky potrebné nápravné kroky, aby sa predišlo nutnosti vydať takéto odporúčanie. Ak by Komisia odporučila odložiť pristúpenie, Rada by musela rozhodnúť odložiť pristúpenie jednej z týchto krajín do 1. januára 2008. Hneď potom by Komisia navrhla Rade nevyhnutné úpravy Zmluvy o pristúpení , najmä v oblasti inštitucionálnych a rozpočtových ustanovení. Rozpočtové ustanovenia by museli zodpovedať procesu rozhodovania o rozpočte EÚ na rok 2007. Bez zreteľu na to, či sa prijme rozhodnutie o odložení alebo nie, na jeseň 2006 Komisia predloží Rade a Parlamentu druhú sériu súhrnných monitorovacích správ o pripravenosti Bulharska a Rumunska na členstvo Pri pristúpení v roku 2007 budú tieto správy slúžiť ako základ na rozhodovanie o akomkoľvek možnom nápravnom opatrení, ktoré by Komisia prijala v úlohe ochrancu zmlúv. Tieto opatrenia zahŕňajú ochranné opatrenia, konania o porušení alebo opatrenia v oblasti finančného riadenia. Komisia v prípade potreby tieto opatrenia prijme. Neimplementovanie častí acquis po pristúpení by neovplyvnilo len občanov a spoločnosti príslušnej krajiny, ale aj ďalších členských štátov. Z toho dôvodu je možné, že Komisia v určitých prípadoch zavedie opatrenia, aby sa takýmto negatívnym cezhraničným účinkom predišlo, alebo aby sa riešili. Základ pre takéto opatrenia sa nachádza vo viacerých osobitých ustanoveniach Zmluvy o pristúpení. Zahŕňajú tri ochranné doložky , ktoré Komisii umožňujú prijať opatrenia do troch rokov po pristúpení1: - všeobecné hospodárske ochranné opatrenie na riešenie vážnych a pretrvávajúcich problémov v niektorom hospodárskom sektore v súčasných alebo nových členských štátoch; - ochranné opatrenie v oblasti vnútorného trhu, aby sa predišlo vážnym porušeniam zo strany Bulharska alebo Rumunska vo fungovaní vnútorného trhu. Vzťahujú sa na štyri slobody, tiež však na hospodársku súťaž, energetiku, dopravu, životné prostredie, telekomunikácie, poľnohospodárstvo, ochranu spotrebiteľa a ochranu zdravia (napr. bezpečnosť potravín), pokiaľ majú cezhraničné účinky. Ochranné opatrenia môžu vyústiť do dočasného neposkytnutia výhod vyplývajúcich z členstva novému členskému štátu alebo jeho občanom a spoločnostiam v osobitých oblastiach, s cieľom ochrániť integritu vnútorného trhu a zabrániť škodám v iných oblastiach; - ochranné opatrenie v oblasti spravodlivosti a vnútorných záležitostí s cieľom riešiť vážne nedostatky v oblasti spolupráce v občianskoprávnych a trestných veciach, a to najmä dočasne pozastaviť súvisiace práva a povinnosti podľa acquis EÚ. Okrem uvedených troch ochranných opatrení budú od pristúpenia uplatniteľné osobitné ochranné opatrenia existujúce v acquis (napr. na zamedzenie predaja nebezpečných potravín) a ďalšie postupy (najmä porušenia a rozhodnutia o veciach vzťahujúcich sa na hospodársku súťaž ), s cieľom riešiť nedostatky v Bulharsku a Rumunsku. Nedostatky môžu tiež zapríčiniť finančné škody, ako napríklad keď Komisia nie schopná vyplácať zdroje EÚ . Na základe skutočnosti, že Komisia je oprávnená realizovať rozpočet, neuvoľní zdroje z rozpočtu EÚ, ak napríklad nový členský štát neposkytne potrebné záruky na správne vynaloženie zdrojov EÚ, tak ako sa to vyžaduje podľa spoločnej poľnohospodárskej politiky alebo štrukturálnych fondov. Hoci prijaté ochranné opatrenia alebo opatrenia v oblasti riadenia musia byť úmerné rozsahu problému a musia byť navrhnuté tak, aby spôsobili čo najmenšie narušenie, vo väčšine prípadov ich nevyhnutný účinok bude znamenať, že sa dočasne novým členským štátom a ich občanom v plnej miere nebudú poskytovať výhody vyplývajúce z členstva. Preto je v záujme všetkých strán, aby urobili, čo je v ich silách s cieľom predísť takejto situácii rýchlym a účinným riešením zostávajúcich problémov. 3.3. Podporné opatrenia EÚ EÚ poskytuje obidvom krajinám značnú finančnú pomoc, aby im pomohla v prípravách na členstvo. V roku 2006 približne 1 155 miliónov EUR bude vyhradených pre Rumunsko a približne 545 miliónov EUR pre Bulharsko. Komisia plánuje podporiť obidve krajiny v ich úsilí tým, že zameria túto pomoc na opatrenia určené na riešenie zostávajúcich problémov. V závislosti od charakteru problému môže mať pomoc EÚ formu vzájomnej pomoci, vzdelávacích seminárov, poradných misií, twinningových (nenáročných) projektov alebo podobných nástrojov, ktoré sa môžu rýchlo aktivizovať a môžu sa zamerať na dobre vybrané otázky. Rovnako sa na riešenie problémov v obidvoch krajinách môže využiť rad existujúcich programov EÚ (ako sú Colníctvo 2007, Fiscalis a ďalšie programy). Tieto osobitné podporné opatrenia môžu pomôcť pri zlepšení alebo zrýchlení zosúladenia a implementovania acquis . Komisia sa bude tejto úlohe aktívne venovať. Mnohé však bude záležať od schopnosti obidvoch krajín absorbovať zdroje EÚ a dobre ich využiť. Ďalšie úsilie na zlepšenie kapacít riadenia a kontroly je potrebné najmä na zabezpečenie prechodu k rozšírenej decentralizácii (EDIS) v roku 2006. 4. ZÁVERY Vzhľadom na uvedené skutočnosti sú závery a odporúčania Komisie tieto: - Komisia potvrdzuje svoje predchádzajúce hodnotenie, že Bulharsko a Rumunsko spĺňajú politické kritériá na členstvo. Napriek tomu je potrebné vynaložiť ďalšie úsilie najmä na posilnenie právneho štátu, zlepšením verejnej správy a súdneho systému a účinným bojom proti korupcii. Pokiaľ ide o hospodárske kritériá, Bulharsko a Rumunsko spĺňajú požiadavky fungujúceho trhového hospodárstva. Pokračovanie Bulharska v súčasnom tempe na ceste reforiem a aktívne implementovanie programu štrukturálnej reformy Rumunska by malo týmto krajinám umožniť znášať tlak hospodárskej súťaže a trhových síl v rámci Únie. - Bulharsko aj Rumunsko naďalej napredujú v oblasti prijímania a implementovania právnych predpisov EÚ a dosiahli značný stupeň zosúladenia 15 mesiacov pred ich plánovaným pristúpením dňa 1. januára 2007. V tejto fáze Komisia tiež určila rad oblastí, v ktorých sa vyžaduje zvýšené úsilie. Orgány v obidvoch krajinách by mali aktívne pokračovať vo svojich prípravách, aby zabezpečili plné výhody vyplývajúce z členstva pre svojich občanov a hospodárske subjekty. Musia najmä vystupňovať svoje úsilie pri vytváraní postačujúcich administratívnych a justičných kapacít pri implementovaní acquis a jeho presadzovaní. Komisia bude naďalej intenzívne monitorovať pokrok až do pristúpenia. Osobitná pozornosť by sa mala venovať súčasnému implementovaniu a presadzovaniu právnych predpisov. - Existuje obmedzené množstvo osobitných nedostatkov týkajúcich sa príprav v obidvoch krajinách, ktoré predstavujú dôvod k vážnym obavám. Je veľmi pravdepodobné, že bez okamžitých opatrení Bulharsko a Rumunsko do 1. januára 2007 nebudú schopné splniť svoje záväzky v daných osobitných oblastiach. Bulharsko a Rumunsko majú kľúč k včasnému pristúpeniu, a to ešte viac než v minulých rokoch, potrebujú uskutočniť pevné a rozhodné kroky, aby dané problémy vyriešili. - Hlavné zostávajúce problémy sa budú ďalej sledovať prostredníctvom varovných listov. Uskutočnia sa vzájomné preskúmania na mieste a osobitné konzultácie, ktorých cieľom je uistiť sa v krokoch, ktoré Bulharsko a Rumunsko podnikli a ak je to potrebné, Únia rýchlo zaktivizuje cielenú pomoc. Výsledky tohto sledovania budú podkladom na monitorovaciu správu, ktorú Komisia plánuje predložiť Rade a Parlamentu v apríli/máji 2006. V súčasnosti môže Komisia odporučiť, aby Rada odložila pristúpenie Bulharska alebo Rumunska do 1. januára 2008, ak existuje vážne nebezpečenstvo, že jeden z týchto štátov bude evidentne nepripravený splniť požiadavky na členstvo k januáru 2007 v rade dôležitých oblastí. Komisia očakáva, že Bulharsko a Rumunsko dovtedy podniknú všetky nevyhnutné nápravné opatrenia, aby sa predišlo nutnosti vydať takéto odporúčanie. Príloha: Závery súhrnných monitorovacích správ o Bulharsku a Rumunsku Bulharsko Tak ako v predchádzajúcich rokoch, Bulharsko naďalej spĺňa politické kritériá na členstvo. Celkovo dosiahlo uspokojivú úroveň súladu s požiadavkami EÚ. V rade dôležitých oblastí sú však potrebné ďalšie opatrenia, ktoré sú vyzdvihnuté v správe z roku 2004 ako oblasti vyžadujúce ďalšie úsilie. Pokiaľ ide o reformu verejnej správy, Bulharsko musí dokončiť legislatívny rámec zabezpečujúci zásady zákonnosti, zodpovednosti, spoľahlivosti a predvídateľnosti vo fungovaní verejnej správy. Ďalšie úsilie je tiež potrebné na posilnenie verejnej správy na miestnej a regionálnej úrovni v kontexte decentralizácie. Biela kniha o modernizácii verejnej správy prijatá vládou v apríli 2004 musí byť teraz zavedená do praxe. V súvislosti so súdnictvom sa podnikli dôležité legislatívne kroky. Pokrok v reforme prípravnej fázy súdnych konaní však zostáva neveľký a súdny systém aj naďalej trpí v dôsledku nedostatočnej zodpovednosti. Postupy súvisiace s výkonom súdnictva sú naďalej ťažkopádne a pomalé. Hlavným problémom v účinnom boji proti korupcii zostávajú slabé výsledky týkajúce sa vyšetrovania a trestného stíhania prípadov závažnej korupcie. Kým v úsilí bojovať proti korupcii sa zaznamenal určitý účinok, a to najmä v súvislosti s drobnou korupciou, vo všeobecnosti sa naďalej vníma, že korupcia naďalej dáva príčinu na znepokojenie. V oblasti ľudských práv a ochrany menšín je potrebné vynaložiť väčšie úsilie v efektívnom boji proti obchodu s ľuďmi a v zlepšení podmienok v rade štátnych inštitúcií pre deti a zdravotne postihnutých. Ďalší pokrok je potrebný v procese deinštitucionalizácie a zlepšení riadenia systému starostlivosti o duševné zdravie. Trvalé úsilie sa vyžaduje na účinnú integráciu rómskej menšiny. Rámcový program na rovnakú integráciu rómskych občanov do bulharskej spoločnosti by mal byť implementovaný tak, ako je plánované. Pokiaľ ide o hospodárske kritériá pristúpenia, Bulharsko je naďalej krajinou s fungujúcim trhovým hospodárstvom. Pokračovanie v súčasnom tempe na ceste reforiem by malo Bulharsku umožniť znášať tlak hospodárskej súťaže a trhových síl v rámci Únie. Bulharsko si v širokej miere zachováva makroekonomickú stabilitu, aj napriek tomu, že vonkajší deficit naďalej rástol. Naďalej implementovalo program štrukturálnej reformy, hoci nie rovnako intenzívne vo všetkých oblastiach. Pokrok bol zaznamenaný vo väčšine oblastí, v ktorých sa v správe z minulého roku odporúčali zlepšenia, rad problémov však naďalej pretrváva. Deficit obchodnej bilancie a deficit bežného účtu sa po vyrovnaní v roku 2004 znovu ďalej prehĺbil v prvej polovici roku 2005. Prijaté boli ďalšie opatrenia s cieľom obmedziť rast bankových úverov, avšak pokračovanie rozvážnej fiškálnej politiky a mierny vzrast miezd zostávajú kritické z hľadiska potenciálneho rizika pre zahraničnú platobnú bilanciu a situáciu je potrebné pozorne monitorovať. Ďalšie reformy sú potrebné na zlepšenie obchodného prostredia, najmä fungovanie administratívneho a justičného systému. Začala sa zavádzať efektívnejšia obchodná registrácia, je ju však potrebné dokončiť. Hoci je program privatizácie v pokročilom štádiu, rýchlosť jeho implementovania je potrebné zachovať až do jeho ukončenia. Flexibilita trhu práce sa zlepšila len málo, a to, spolu s komplexnou reformou systému vzdelávania by bolo rozhodujúce pri riešení nesúladu v kvalifikácii a zlepšení prispôsobivosti bulharského hospodárstva. Vo väčšine oblastí politiky dosiahlo Bulharsko značnú úroveň zosúladenia s acquis . Úsilie na posilnenie celkových administratívnych kapacít by malo pokračovať s cieľom správneho implementovania prijatých právnych predpisov. Očakáva sa, že do plánovaného dňa pristúpenia bude schopné implementovať acquis tak, ako sa vyžaduje, v týchto oblastiach: horizontálne a procesné opatrenia a sektorové právne predpisy nového a starého prístupu v kapitole voľného pohybu tovaru ; voľný pohyb pracovníkov, koordinácia systémov sociálneho zabezpečenia a práv občanov vzhľadom na voľný pohyb osôb ; pohyb kapitálu a platobných systémov v oblasti voľného pohybu kapitálu ; právo obchodných spoločností, účtovníctvo a nariadenie nahrádzajúce Bruselský dohovor a Rímsky dohovor v kapitole o práve obchodných spoločností ; politika hospodárskej súťaže . Vo vzťahu s kapitolou o poľnohospodárstve sa k plánovanému dňu pristúpenia od Bulharska očakáva, aby bolo schopné implementovať acquis v oblastiach politiky kvality, organického poľnohospodárstva, informačnej siete poľnohospodárskeho účtovníctva, štátnej pomoci, rozvoja vidieka, zootechniky, výživy zvierat a vo rastlinolekárskom sektore, ako aj vo vzťahu s dohodami o rybnom hospodárstve a štátnej pomoci v kapitole o rybnom hospodárstve . Tiež sa očakáva, že k plánovanému dňu pristúpenia bude Bulharsko schopné implementovať acquis v oblastiach transeurópskych sietí, vnútrozemských vodných ciest, cestnej dopravy, železničnej dopravy v oblasti dopravnej politiky ; DPH v daňovej oblasti; kapitoly o hospodárskej a menovej únii ako aj o štatistike ; s ohľadom na rovnaké zaobchádzanie so ženami a mužmi, zdravie a bezpečnosť pri práci, politiku sociálnej ochrany a zamestnanosti v oblasti sociálnej politiky a zamestnanosti ; so zreteľom na bezpečnosť opatrení týkajúcich sa dodávok, energetickú účinnosť a obnoviteľnú energiu a jadrovú energiu v oblasti energetiky ; priemyselnú stratégiu v oblasti priemyselnej politiky ; kapitoly o malých a stredných podnikoch , vede a výskume , vzdelávaní a odbornej príprave a kultúrnej a audiovizuálnej politike ; územnú organizáciu v oblasti regionálnej politiky ; ochranu prírody a kvality vzduchu v environmentálnej oblasti; migráciu, boj proti terorizmu, spoluprácu v oblasti ciel a právne nástroje týkajúce sa ľudských práv v kapitole o spravodlivosti a vnútorných záležitostiach; právne predpisy týkajúce sa colnej únie , vonkajšie vzťahy a spoločnú zahraničnú a bezpečnostnú politiku oblasti verejnej vnútornej finančnej kontroly a vonkajšieho auditu v oblasti finančnej kontroly ; a s ohľadom na finančné a rozpočtové ustanovenia . Po druhé, Bulharsko musí zvýšiť úsilie v určitých oblastiach, aby dokončilo prípravy na pristúpenie. Zahŕňa to nezosúladenú oblasť verejného obstarávania v kapitole o voľnom pohybe tovaru ; vzájomné uznávanie odborných kvalifikácií v oblasti voľného pohybu osôb ; právo usadiť sa v oblastiach bankovníctva, trhu investičných služieb a na trhu cenných papierov, predpisy týkajúce sa informačnej spoločnosti a ochranu osobných údajov v kapitole o slobode poskytovania služieb ; pranie špinavých peňazí v oblasti voľného pohybu kapitálu ; najbežnejšie trhové organizácie a vonkajší obchodný mechanizmus v oblasti poľnohospodárstva , ako aj spoločné opatrenia vo veterinárnej oblasti; riadenie flotily, inšpekciu a kontrolu, štrukturálne opatrenia a trhovú politiku v súvislosti s politikou rybného hospodárstva . Zahŕňa tiež oblasti: leteckú dopravu a námornú dopravu v politike dopravy ; spotrebné dane, priame zdaňovanie, administratívnu spoluprácu a vzájomnú pomoc v oblasti zdaňovania ; oblasti pracovného práva, sociálneho dialógu, verejného zdravia, Európskeho sociálneho fondu (okrem operačného programu na posilnenie inštitucionálnej kapacity a efektivity verejnej správy, ktorá vyvoláva vážne obavy), antidiskrimináciu a sociálne začlenenie v kapitole o sociálnej politike a zamestnanosti ; hospodársku súťaž a trh s vnútornou energiou v oblasti energetiky ; privatizáciu a reštrukturalizačné opatrenia v oblasti priemyselnej politiky a najmä v oceliarskom priemysle; telekomunikácie a informačné technológie ; legislatívny rámec a oblasti programovania, monitorovania a hodnotenia v oblasti regionálnej politiky ; horizontálnu legislatívu a oblasti kvality vody, priemyselného znečistenia a riadenia rizika, chemických látok a geneticky modifikovaných organizmov, jadrovej bezpečnosti, ochrany pred žiarením a odpadového hospodárstva s ohľadom na životné prostredie ; kapitolu o ochrane spotrebiteľa a zdravia ; vízovú politiku, oblasť azylu, justičnú spoluprácu v občianskoprávnych a trestných veciach, boj proti drogám a praniu špinavých peňazí, ochranu údajov v oblasti spravodlivosti a vnútorných záležitostí ; administratívnu a prevádzkovú kapacitu na uplatňovanie pravidiel colnej únie ; a kontrolu výdavkov spojených so štrukturálnymi opatreniami a ochranu finančných záujmov EÚ v kapitole o finančnej kontrole . Po tretie, Bulharsko musí prijať okamžité a rozhodné opatrenia na riešenie otázok, ktoré vyvolávajú vážne obavy , ak má byť pripravené do plánovaného dňa pristúpenia. Zahŕňa to ochranu práv duševného a priemyselného vlastníctva v oblasti práva obchodných spoločností a poistenie motorových vozidiel v kapitole o službách . Týka sa to platobnej agentúry, integrovanej administratívy a kontrolného systému ako aj spoločnej organizácie na trhu s mliekom, prenosných spongiformných encefalopatií (PSE) a vedľajších živočíšnych produktov (najmä výstavba druhej kafilérie a zavedenie zákazu kŕmenia) veterinárneho kontrolného systému (identifikácia a registrácia zvierat, zriadenie hraničných inšpekčných staníc) a kontroly chorôb zvierat, obchodu so živými zvieratami a živočíšnymi produktmi, verejného zdravia vo veterinárnej oblasti a starostlivosti o zvieratá v kapitole o poľnohospodárstve ; inštitucionálnych štruktúr a finančného riadenia a kontroly v oblasti regionálnej politiky vrátane v súvislosti s uvedeným operačným programom Európskeho sociálneho fondu. Na záver, okamžité opatrenia sa vyžadujú v oblasti spravodlivosti a vnútorných záležitost í, najmä v súvislosti s prípravami na uplatňovanie schengenského acquis a na riadenie budúcich vonkajších hraníc EÚ, ako aj na policajnú spoluprácu a boj proti organizovanému zločinu, podvodu a korupcii, ak má byť Bulharsko pripravené na členstvo do plánovanému dňa. Rumunsko Tak ako v predchádzajúcich rokoch, Rumunsko naďalej spĺňa politické kritériá na členstvo. Celkovo dosiahlo uspokojivú úroveň súladu s požiadavkami EÚ. Okrem toho Rumunsko podniklo významné kroky na riešenie niektorých otázok v rámci politických kritérií, ktoré boli vyzdvihnuté v správe z roku 2004 ako oblasti vyžadujúce ďalšie zlepšenie, ako je reforma a nezávislosť súdnictva, zabezpečenie väčšej slobody médií, nové právne predpisy týkajúce sa reštitúcie majetku a celkové zlepšenie situácie týkajúcej sa menšín a ochrany dieťaťa. Ďalšie úsilie je však potrebné v pokračovaní reformy verejnej správy, najmä čo sa týka ďalšej profesionalizácie štátnej služby a primeraného personálneho zabezpečenia a prostriedkov pre administratívu, ktoré sa vyžadujú na uplatňovanie pravidiel EÚ a ich presadzovanie. Reformy týkajúce sa súdnictva sú celkovo na dobrej ceste, ale mali sa efektívne implementovať v súlade s časovým harmonogramom v prijatej stratégii a akčnom pláne. Boju proti korupcii by mala byť pridelená vysoká priorita. Úsilie by sa malo zamerať na efektívne presadzovanie antikorupčných právnych predpisov a na preventívne opatrenia pri boji proti závažnej korupcii a korupcii v rámci orgánov na presadzovanie práva. V oblasti ľudských práv a ochrany menšín je potrebné ďalšie úsilie v boji proti zlému zaobchádzaniu vo väzbe, v posilňovaní administratívnych kapacít vnútronárodného úradu na prevenciu obchodu s ľuďmi, pri pokračovaní v snahe zlepšiť situáciu telesne a duševne postihnutých ľudí, vo zvyšovaní informovanosti o nových právnych predpisoch týkajúcich sa práv detí a v zabezpečení účinnej integrácie rómskej menšiny najmä čo sa týka prístupu k bývaniu, sociálnym službám a trhu práce. Pokiaľ ide o hospodárske kritériá , Rumunsko naďalej spĺňa kritérium krajiny s fungujúcim trhovým hospodárstvom. Aktívne implementovanie programu štrukturálnej reformy by mu malo umožniť znášať tlak hospodárskej súťaže a trhových síl v rámci Únie. Rumunsko si v širokej miere zachováva makroekonomickú stabilitu, a to aj v prípade, ak by kombinácia politík stratila na rozvážnosti a obavy týkajúce sa udržateľnosti súčasných výsledkov v stabilizačnom procese by sa zvýšili. Naďalej implementovalo program štrukturálnej reformy, hoci vo všetkých oblastiach nie intenzívne. Pokiaľ ide o oblasti, v ktorých sa v minuloročnej správe zdôraznila potreba ďalších zlepšení, určitý pokrok, hoci nerovnomerný, sa dosiahol vo väčšine týchto otázok. Proces znižovania inflácie sa však spomalil, vonkajšia nerovnováha sa rozšírila a rast bol čoraz nevyrovnanejší kvôli zvyšujúcim sa výdavkom domácností a spomaleniu rastu vývozu. Zodpovednosť za to nesie cyklický účinok daňovej reformy a sklz v mzdovej politike verejného sektora, ktoré nie sú v súlade s minuloročnou výzvou na rozvážnu kombináciu politík. Prioritné by malo byť znovuzavedenie rozvážnej fiškálnej politiky, najmä implementovaním ďalších opatrení na trvalé posilnenie príjmového základu a opatrnou mzdovou politikou verejného sektora v rámci jasnej strednodobej stratégie týkajúcej sa výdavkov, zameranej na posilnenie potenciálu hospodárskeho rastu a prípravu na pristúpenie k EÚ. Pokračovanie v programe privatizácie, aktívnej likvidácii podnikov, ktoré nie sú životaschopné, ďalšie zlepšenie pri presadzovaní finančnej disciplíny a udržateľný pokrok vo fungovaní súdnictva sa vyžadujú na to, aby sa vytvorilo pozitívne obchodné prostredie a aby sa hospodárstvo odbremenilo od zle pridelených zdrojov. Vo väčšine oblastí politiky dosiahlo Rumunsko značnú úroveň zosúladenia s acquis . Úsilie na posilnenie celkových administratívnych kapacít by malo pokračovať s cieľom správneho implementovania prijatých právnych predpisov. Očakáva sa, že bude schopné implementovať acquis tak, ako sa vyžaduje, do plánovaného dňa pristúpenia v týchto oblastiach: v nezosúladenej oblasti ako aj nový prístup týkajúci sa sektorových právnych predpisov v kapitole o voľnom pohybe tovaru ; vzájomné uznávanie odborných kvalifikácií, voľný pohyb pracovníkov a koordinácia systémov sociálneho zabezpečenia v oblasti voľného pohybu osôb ; bankový sektor, trh investičných služieb a trh cenných papierov; predpisy týkajúce sa informačnej spoločnosti v oblasti slobody poskytovania služieb ; pohyb kapitálu a platby ako aj platobné systémy v oblasti voľného pohybu kapitálu ; právo obchodných spoločností účtovníctvo, audit a nariadenie nahrádzajúce Bruselský dohovor a Rímsky dohovor v kapitole o práve obchodných spoločností; antitrustová oblasť v kapitole o politike hospodárskej súťaže; obmedzené množstvo otázok v oblasti poľnohospodárstva; vo vzťahu k medzinárodným dohodám o rybnom hospodárstve a štátnej pomoci v kapitole o rybnom hospodárstve; dopravný sektor; zosúladenie právnych predpisov týkajúcich sa DPH, spotrebných daní a priameho zdaňovania v oblasti zdaňovania ; hospodárska a menová únia ; štatistika , rovnaké zaobchádzanie so ženami a mužmi, zdravie a bezpečnosť pri práci, politika zamestnanosti, politika sociálnej ochrany a antidiskriminácie v oblasti sociálnej politiky a zamestnanosti ; energetika ; priemyselná stratégia v oblasti priemyselnej politiky; malé a stredné podniky; veda a výskum; vzdelávanie a odborná príprava; telekomunikácie a informačné technológie; kultúra v oblasti kultúrnej a audiovizuálnej politiky ; územné organizácie a programovanie v oblasti regionálnej politiky a koordinácie štrukturálnych nástrojov ; kvalita ovzdušia, ochrana prírody, chemikálie a geneticky modifikované organizmy, hluk, jadrová bezpečnosť a ochrana pred žiarením v kapitole o životnom prostredí ; ochrana spotrebiteľa a zdravia ; migrácia, azyl, boj proti terorizmu, spolupráca v colných otázkach a právne nástroje týkajúce sa ľudských práv v oblasti spravodlivosti a vnútorných záležitostí; právne predpisy týkajúce sa colnej únie; vonkajšie vzťahy; spoločná zahraničná a bezpečnostná politika a finančné a rozpočtové ustanovenia. Po druhé, Rumunsko musí zvýšiť úsilie v určitých oblastiach, aby dokončilo prípravy na pristúpenie. Sem patria horizontálne a procesné opatrenia a sektorové právne predpisy starého prístupu v kapitole voľného pohybu tovaru ; právo občanov vzhľadom na voľný pohyb osôb ; oblasť slobody poskytovania služieb vzhľadom na právo usadiť sa a slobodu poskytovať nefinančné služby a poistenie (motorových vozidiel) a ochranu osobných údajov; opatrenia proti praniu špinavých peňazí v oblasti voľného pohybu kapitálu ; politiku hospodárskej súťaže, najmä vzhľadom na presadzovanie pravidiel týkajúcich sa štátnej pomoci. V oblasti poľnohospodárstva sa to týka politiky kvality, mechanizmov pre zahraničný obchod a organizácií spoločného trhu; starostlivosti o zvieratá, obchodu so živými zvieratami a živočíšnymi produktmi, zootechniky, výživy zvierat; riadenia zdrojov a riadenia flotily, inšpekcie a kontroly, štrukturálnych opatrení a trhovej politiky v súvislosti s politikou rybného hospodárstva . Tiež sem patria oblasti pracovného práva, sociálneho dialógu, verejného zdravia, Európskeho sociálneho fondu (hoci existujú vážne obavy v súvislosti s inštitucionálnymi štruktúrami potrebnými na implementovanie – pozri text vzťahujúci sa na regionálnu politiku a koordináciu štrukturálnych nástrojov ) a sociálne začlenenie v súvislosti so sociálnou politikou a zamestnanosťou; privatizáciou a reštrukturalizáciou v priemyselnej politike ; dokončenie zosúladenia audiovizuálnych právnych predpisov v oblasti kultúry a audiovizuálnej politiky ; legislatívny rámec a monitorovanie a hodnotenie týkajúce sa regionálnej politiky a koordinácie štrukturálnych nástrojov ; horizontálnu legislatívu, kvalitu vody v oblasti životného prostredia ; vízovú politiku, ochranu údajov, policajnú spoluprácu a boj proti organizovanému zločinu, súdnu spoluprácu v občianskoprávnych a trestných veciach ako aj boj proti drogám a praniu špinavých peňazí v oblasti spravodlivosti a vnútorných záležitostí ; administratívne a prevádzkové kapacity na uplatňovanie pravidiel colnej únie ; finančnú kontrolu . Po tretie, Rumunsko musí prijať okamžité a rozhodné opatrenia na riešenie otázok, ktoré vyvolávajú vážne obavy , ak má byť pripravené do plánovaného dňa pristúpenia. Zahŕňa to oblasť verejného obstarávania v kapitole o voľnom pohybe tovaru ako aj ochranu práv duševného a priemyselného vlastníctva v práve obchodných spoločností . Značné množstvo otázok naďalej zostáva na riešenie v oblasti poľnohospodárstva , najmä vzhľadom na prípravy Rumunska týkajúce sa zakladania platobných agentúr a implementovania integrovanej administratívy a kontrolného systému. Ďalej sa to týka oblasti veterinárnych otázok, opatrení vzťahujúcich sa na prenosné spongiformné encefalopatie (PSE) a vedľajšie živočíšne produkty (najmä systém zberu mŕtvych zvierat – kadáverov, neexistencia kafilérií, implementovanie zákazu kŕmenia), ale aj veterinárneho kontrolného systému na vnútornom trhu (identifikácia a registrácia zvierat, zriadenie hraničných inšpekčných staníc), kontrolné opatrenia vzťahujúce sa na choroby zvierat a verejné zdravie vo veterinárnej oblasti. Medzi ďalšie otázky s vážnymi problémami patrí administratívna kapacita v oblasti zdaňovania , najmä pomalé tempo v dosahovaní interoperability systému informačných technológií; nevyhnutná potreba posilniť inštitucionálne štruktúry, finančné riadenie a kontrolné mechanizmy na riešenie regionálnej politiky a koordinácie štrukturálnych nástrojov ako aj priemyselné znečistenie a celkové administratívne kapacity v oblasti životného prostredia . Na záver, okamžité opatrenia sa vyžadujú v oblasti spravodlivosti a vnútorných záležitost í, najmä v súvislosti s prípravami na uplatňovanie schengenského acquis a na riadenie budúcich vonkajších hraníc EÚ, ako aj boj proti podvodu a korupcii, ak má byť Rumunsko pripravené na členstvo do plánovaného dňa. [1] Podrobnosti o doložke o odklade a o ochranných doložkách je možné nájsť v článkoch 36 - 39 protokolu a Aktu o pristúpení, ako bolo uverejnené v Ú. v. EÚ L 157, 21.6.2005.